Man, twee vroue in huis in PE oorvalArgieffoto: Nico Strydom Die polisie in Port Elizabeth in die Oos-Kaap is steeds op soek na drie rowers wat Maandag in die vroeë oggendure ŉ huis in Sardinia Bay-weg binnegestorm en ŉ man en twee vroue oorval het. Kapt. Sandra Janse van Rensburg, woordvoerder van die polisie, sê ŉ 48-jarige man het saam met sy vrou en skoonsuster televisie gekyk toe drie mans net ná middernag die huis deur ŉ skuifdeur binnegekom het. Die rowers was met messe en ŉ breekyster gewapen. Volgens Janse van Rensburg het die mans, wat almal klapmusse gedra het, geld, vuurwapens en selfone by die huisbewoners geëis. Daarna is die drie slagoffers vasgebind en in ŉ slaapkamer toegesluit terwyl die rowers die huis geplunder het. Die boosdoeners het met juweliersware, parfuum, vyf televisiestelle, twee skootrekenaars, vier selfone en ŉ onbevestigde bedrag kontant op die vlug geslaan. Die slagoffers is nie ernstig beseer tydens die voorval nie. ŉ Saak van huisroof word ondersoek.